b'\n_START_ARTICLE_\n\xc5\xa0tikla\n_START_PARAGRAPH_\n\xc5\xa0tikla (njem. St\xc3\xb6ckelschuh) je vrsta obu\xc4\x87e, koja podi\xc5\xbee petu na razinu znatno vi\xc5\xa1u od prstiju. Takve cipele nazivaju se \xc5\xa1tikle ili cipele s visokom petom. \xc5\xa0tikle su vrlo popularne kod \xc5\xbeena i mogu biti raznog oblika, raznih visina, boja, i materijala. Jedan od primjera mu\xc5\xa1ke obu\xc4\x87e s visokom petom su kaubojske \xc4\x8dizme s povi\xc5\xa1enom petom._NEWLINE_\xc5\xa0tikla prema visini mo\xc5\xbee biti: niska (manja od 2,5 cm), srednja (izme\xc4\x91u 2,5 i 6 cm) ili visoka (preko 6 cm).\n_START_SECTION_\nPovijest\n_START_PARAGRAPH_\nNeki oblici prete\xc4\x8da cipela s visokom petom, postojali su u drevnom Egiptu, Gr\xc4\x8dkoj i Rimu. Npr. u Egiptu su cipele s potpeticom nosili zemljoradnici kojima su potpetice omogu\xc4\x87avale potrebno upiranje za lak\xc5\xa1i hod po rahloj zemlji. Kod Grka siroma\xc5\xa1niji sloj ljudi uglavnom nije nosio nikakvu obu\xc4\x87u, dok su me\xc4\x91u imu\xc4\x87nima najra\xc5\xa1irenije bile sandale, kojih je bilo 20-ak vrsta. Otmjenije osobe nosile su ko\xc5\xbenu cipelu do gle\xc5\xbenja s povi\xc5\xa1enim drvenim potplatom (koturna, gr\xc4\x8dki k\xc3\xb3thornos), koja je poslije poslu\xc5\xbeila kao prete\xc4\x8da razli\xc4\x8ditim vrstama cipela. Sli\xc4\x8dne cipele s visokim potplatom uveo je Eshil za glumce u tragediji. Za razliku od Grka, Etru\xc5\xa1\xc4\x8dani su nosili visoke cipele na vezanje, kojih su vrhovi bili zaokrenuti prema gore, ali su, pod gr\xc4\x8dkim utjecajem, prihvatili i sandale._NEWLINE_Renesansa je donijela promjenu obu\xc4\x87e. Umjesto obu\xc4\x87e s dugim "nosevima", pojavila se obu\xc4\x87a sa \xc5\xa1irokim nosom. Venecijanske ljepotice (Venecija je u to vrijeme bila gospodarica mode) bile su odu\xc5\xa1evljene visokim drvenim "postoljem", prete\xc4\x8dom suvremene platforme. Odje\xc4\x87a tog vremena izgledala je glomazno i da bi izgledale \xc5\xa1to vitkije i elegantnije, bilo je potrebno pove\xc4\x87ati visinu. Uz to, i ulice tog vremena bile su prljave i blatnjave. Hodanje na tim platformama bilo je krajnje zahtjevno. Poznati talijanski izumitelj Leonardo da Vinci stoga se primio posla i izradio vrlo udobnu konstrukciju koja podsje\xc4\x87a na suvremenu \xc5\xbeensku \xc5\xa1tiklu. Dalje se razvoj \xc5\xa1tikle vezao uz jahanje. Cipele s visokom petom nastale u 15. stolje\xc4\x87u, bile su potrebne da bi se noga lak\xc5\xa1e u\xc4\x8dvrstila u stremenu, zbog udobnijeg jahanja. Cipele bez pete skliznule bi pri dugom jahanju. Po\xc4\x8detkom 1500. godine, prvi put se pojavljuje peta visine 3 cm i naziva se jaha\xc4\x87a peta. Podsje\xc4\x87a na dana\xc5\xa1nji izgled kaubojske \xc4\x8dizme. Ovakva je peta tijekom prva tri desetlje\xc4\x87a upotrebe po\xc4\x8dela poprimati stilski oblik, pogotovo kod mu\xc5\xa1ke obu\xc4\x87e, i bivati sve tanja i du\xc5\xbea te se nije vi\xc5\xa1e koristila samo kod jahanja. S vremenom ovakva je cipela postala svakodnevna obu\xc4\x87a na dvorovima. Krajem 16. stolje\xc4\x87a, mu\xc5\xa1karci su nosili \xc5\xa1tikle visine od 6 do 9 centimetara._NEWLINE_Npr. Luj XIV. nikako se nije mogao pomiriti s \xc4\x8dinjenicom da je nizak, pa je za sebe dao izraditi cipele s potplatom i potpeticom od 4 centimetra te one postaju njegov za\xc5\xa1titni znak._NEWLINE_\xc5\xbdena vojvode od Orleansa (kasnije francuskog kralja Henrika II.) Katarina de\' Medici 1533. godine, zamolila je svog obu\xc4\x87ara, da joj na\xc4\x8dini lijepo oblikovane i visoke cipele, jer je bila vrlo niska. Obu\xc4\x87ar joj je napravio drvene cipele (eng. chopine) koje su imale platformu, ali je peta i pored platforme, bila vi\xc5\xa1a od prstiju, i sama platforma se savijala na sredini tabana, prema prstima._NEWLINE_Visoke cipele vrlo brzo su postigle uspjeh u aristokratskim krugovima diljem Francuske i postale su dio svakodnevne mode u visokim krugovima. Preko brakova sklapanih izme\xc4\x91u pripadnika kraljevskih obitelji diljem Europe, postale su popularne i izvan Francuske. Europska ih je aristokracija po\xc4\x8detkom 17. stolje\xc4\x87a usvojila kao statusni simbol. Tada\xc5\xa1nja logika je bila: samo netko tko nije morao raditi mogao se kretati u tako neprikladnoj obu\xc4\x87i. Jedno je vrijeme vi\xc5\xa1a peta ozna\xc4\x8davala i vi\xc5\xa1i status u dru\xc5\xa1tvu. Ubrzo su dobile razne ina\xc4\x8dice od \xc4\x8dizmi do sandala. \xc5\xa0tikle su postale simbol pomodarstva, klasnog statusa i bogatstva._NEWLINE_Bile su izuzetno popularne tijekom 17. i 18. stolje\xc4\x87a. U 17. st. moda se, pod utjecajem francuskoga dvora, promijenila. Javile su se cipele i \xc4\x8dizme s petom (na francuskom dvoru bila je crvena), koja je katkad prelazila 35 cm. Cipele su mijenjale oblike, te naposljetku postale \xc4\x8detvrtaste, s dugim jezikom, bogato ukra\xc5\xa1ene velikim kop\xc4\x8dama (\xc3\xa0 la cavali\xc3\xa8re), dragim kamenjem, \xc4\x8dipkom i ma\xc5\xa1nama. Po ki\xc5\xa1i su ispod cipela stavljane drvene klompe, kako bi odje\xc4\x87a bila \xc5\xa1to vi\xc5\xa1e iznad tla, a njihovi su potplati bili toliko debeli da su podsje\xc4\x87ale na \xc5\xa1tule. Ubrzo nakon Francuske revolucije, \xc5\xa1tikle padaju u zaborav iz protesta, jer su predstavljale simbol aristokrata i bur\xc5\xbeujske klase. Nakon revolucije, u modi postaju popularne cipele s ravnim potplatom, da bi ve\xc4\x87 sredinom 19. stolje\xc4\x87a \xc5\xa1tikle ponovo u\xc5\xa1le u modu._NEWLINE_Zanimljivo je da se tek negdje oko 1850. godine po\xc4\x8dinje razlikovati lijeva i desna cipela, sve do tad ve\xc4\x87ina je obu\xc4\x87ara izra\xc4\x91ivala istu cipelu za obje noge. Od polovice XIX. st. u modu su se vratile visoke potpetice i \xc5\xa1pic-vrhovi._NEWLINE_Godine 1936. ulaze u modu cipele s debelim plutenim potplatima, od 1947. opet su u modi bile lagane cipele u razli\xc4\x8ditim bojama (new-look moda), 1950-ih moderne su bile niske i udobne cipele (model mokasina)._NEWLINE_\xc5\xa0ezdesetih i sedamdesetih godina 20. stolje\xc4\x87a, ravne cipele su prevladavale, da bi sredinom osamdesetih, \xc5\xa1tikle postale modni hit, zahvaljuju\xc4\x87i dolaskom supermodela, kao \xc5\xa1to su bile: Cindy Crawford, Claudia Schiffer, Naomi Campbell, Linda Evangelista i Jasmin Gauri, koje su na svim modnim revijama i naslovnicama modnih \xc4\x8dasopisa uglavnom nosile \xc5\xa1tikle._NEWLINE_Danas se me\xc4\x91u kultne \xc5\xa1tikle ubrajaju one koje izra\xc4\x91uju Manolo Blahnik (manolice), Christian Louboutin, Jimmy Choo._NEWLINE_Prema dru\xc5\xa1tvenim normama, \xc5\xbeene na radnim mjestima ne nose \xc5\xa1tikle s visokom petom. \xc5\xa0tikle s vi\xc5\xa1om petom obi\xc4\x8dno se nose za ve\xc4\x8dernje izlaske i proslave.'